Britse egpaar in Knysna aangeval | Maroela Media
Kapt. Bernadine Steyn, polisiewoordvoerder, het Maandag aan Maroela Media gesê die slagoffers is Britse burgers en die polisie spoor nog hul naasbestaandes op. Hul name mag nog nie bekend gemaak word nie.
“Die polisie is Sondag omstreeks 10:30 na die huis in Lindsaystraat ontbied. ŉ Vriendin van die egpaar het hul hondjie in die straat sien rondloop en op hulle afgekom toe sy die hondjie teruggevat het,” het Steyn gesê.
Die polisie het die vrou se liggaam op die vloer van die sitkamer aangetref. Sy het ŉ oop wond aan haar nek gehad en ook kopbeserings opgedoen. Haar man is in die motorhuis aangetref. Hy het oop wonde aan sy lyf opgedoen en is glo ook met ŉ stomp voorwerp oor die kop geslaan.
“Die aanvaller of aanvallers het met die egpaar se bakkie, ŉ groen Isuzu Wizard met die registrasienommer CAW 80489, van die toneel gevlug. Daar word vermoed dat ŉ televisiestel, twee skootrekenaars en ŉ tabletrekenaar ook gesteel is.”
Die man is na ŉ hospitaal in George geneem vir mediese behandeling.
Die Knysna-polisie ondersoek ŉ saak van moord, poging tot moord en huisroof. Niemand is nog in verband met die voorval in hegtenis geneem nie.
“Omstandighede rondom die aanval is nog onduidelik en word ondersoek,” het Steyn bygevoeg.
Sy het ŉ beroep op die publiek gedoen om met inligting na vore te kom wat die polisie in hul ondersoek kan help. Mense met inligting kan ao. Reginus Quine by 044 302 6608 bel.
Die ongekeerde wettelosheid en die slaparm getik van straf wat boosdoeners nie afskrik om voort te gaan en te maak soos hulle wil, gaan nog ons land knak. Daar gaan naderhand geen investering of toerisme wees om SA te laat groei nie. Dit gaan nog word soos die ou Kongo was tensy die huidige ANC wetmakers die huidige anargie kan stopsit deur middel van regte afskrik metodes weer in plek te sit an te gebruik as werklike afskrik en straf. Word wakker my land!
Nou is dit nie net meer die blanke boere nie, maar ook buitelanders. Wanneer gaan die wereld wakker skrik en besef wat in hierdie land aangaan. Mooi praatjies en beloftes om nie te praat van al die ander misdade van die hogere amptenare nie.